Recesija dobra za potrošače? (28/11/01) - 2001-11-28
Kupcima velika sniženja, a trgovcima - sve manji profiti
Sjedinjene se Države veći dio ove godine nose s efektima ekonomske recesije. Negativna gospodarska kretanja loša su vijest za trgovce, ali bi mogla biti dobra za kupce. Broj kupaca u trgovačkom centru Galleria u Glendaleu u Californiji ovoga je vikenda, na početku sezone božićnog shoppinga, bio za 10 posto viši nego u istom razdoblju protekle godine. Mario Zapeda iz Los Angelesa nije očekivao da će biti tako. "Mislio sam da smo u recesiji. No, ovoga sam vikenda otišao u trgovački centar i vidio da je prepun. Nije mi jasno pokušavaju li kupci štedjeti ili dolaze kupovati uz izuzetno velike popuste," kaže. Analitičari kažu da kupci do sada uglavnom kupuju robu koja je na velikom sniženju, no to dovodi do problema. Uz popuste od 30 do 40 posto, ljudi kupuju više, ali margine profita trgovaca u maloprodaji znatno padaju. Nešto slično događa se i u američkoj automobilskoj industriji, na koju otpada više od 20 posto američkog prometa u maloprodaji. Američki su proizvođači automobila u listopadu ostvarili rekordan promet u listopadu, kada su kupcima ponudili beskamatne kredite. Analitičari, međutim, upozoravaju da automobilska industrija može očekivati pad prometa, kada ponude za beskamatne kredite isteknu. Pad prometa bilježe i avio-kompanije i turistički sektor, s obzirom da sve više ljudi nakon napada od 11. rujna ostaje kod kuće. Mnogi, kako se čini, ulažu u nekretnine. Niske kamatne stope za kredite za kupovinu kuća pomogle su da se promet nekretninama održi na istoj razini, a dobro posluju i trgovine namještaja. U jednoj takvoj trgovini u Los Angelesu, jedna mušterija priznaje da ovoge blagdanske sezone namjerava potrošiti dosta na uređenje svojeg doma: "Želim da mi kuća bude ugodna, dobro namještena i da dobije novi izgled, tako da bih se u njoj osjećala dobro." Ekonomist Jack Keyser iz Los Angelesa kaže da je u recesiji vrlo važno da je gospodarstvo toga grada raznovrsno. Prije deset godina, Los Angeles je također doživio recesiju, kada su smanjenja izdvajanja za obranu nakon kraja Hladnog rata dovela do zatvaranja brojnih radnih mjesta u zračnoj industriji. Tada su kompanije koje su radile za Ministarstvo obrane upošljavale velik broj stanovnika Los Angelesa. "Možda smo nešto naučili od početka devedesetih. Danas smo bolje organizirani kada treba rješavati gospodarska pitanja, a upravo je to, mislim, od ključne važnosti," kaže on. Gospodin Keyser kaže da bi dijelovi zemlje, u kojima postoji zdrava ravnoteža između proizvodnje, komercijalnih usluga i maloprodaje, trebali bez većih problema proći kroz sadašnju recesiju. On ističe da je Los Angeles, sa svojom kombinacijom trgovine, proizvodnje i medijskih kompanija, takvu ravnotežu postigao. Drugi analitičari kažu da je, diljem Sjedinjenih Država, recesija kupcima donijela velike popuste i vrlo niske cijene.